Փաշինյանը պատմել է, որ Կանադայի վարչապետին ներկայացրել է Հայաստանում ներդրումների համար նոր հնարավորությունները. «Մենք ուզում ենք մի միջավայր ստեղծել, որտեղ ներդրումները, տնտեսական գործունեությունը պայմանավորված չէ կառավարության քմահաճույքներով, կամ այս կամ այն պաշտոնյայի քմահաճույքներով»: Իսկ Թրյուդոյի խոսքով՝ Հայաստանում ներդրումների մեծ պոտենցիալ կա, այն հետաքրքիր է կանադացի ներդրողների համար: Նա անդրադարձել է նաև Հայաստանում Կանադայի դեսպանատան բացման հնարավորությանը․ «Շատերն էին դրա մասին ինձ հարցնում: Մենք հասկանում ենք, որ սա նշանակալի մարտահրավեր է, եթե հաղթահարենք: Մեր հարաբերությունները խորացնելուն զուգընթաց դիտարկում ենք այդ հնարավորությունը: Ինչքան ավելի ժողովուրդների շփումները, ներդրումները շատանան, ակնհայտ ու անհրաժեշտ կլինի դեսպանատան բացումը»: Փաշինյանն էլ ասել է. «Մենք պայմանավորվեցինք սկզբից դեսպանատան ներսի բովանդակությունը կառուցել, հետո միայն՝ պատերը»: Նկատենք, որ երկու երկրների ղեկավարները ասուլիսի էին եկել ՀՀ եռագույնը պատկերող գուլպաներով: